དེར་ཡང་དཀར་པོ་ཆོས་ལ་དགའ་བའི་བློན་རྒན་ཀུན་གྲགས་དོན་ཡོད་སོགས་ཀྱིས་བཤོལ་ཇི་ལྟར་བཏབ་ཀྱང་།སྔོན་ལས་ཀྱི་དབང་གིས་དེད་པས་ཐོག་རུ་ནམ་མཁའ་རྒྱལ་མཚན་དེ་གླིང་དཀར་བརླགས་ཏེ་སྙན་གྲགས་སྤེལ་བར་རྔམ་པར་བརྟེན།དེ་མ་ཐག་ཐོག་གླིང་གཉིས་ཀྱི་བར་མི་ཤི་རྟ་འགྱེལ་གྱི་གཡུལ་འཁྲུག་ཆེན་པོ་བྱུང་བ་ན།སེང་ཆེན་ནོར་བུ་དགྲ་འདུལ་ཁོང་གིས་དགྲ་ལ་ཤ་འཁོན་གླན་པ་དང་གཟི་རྫོང་བོད་ལ་འདྲེན་པའི་སླད་དུ་དངོས་དང་རྫུ་འཕྲུལ་ཅི་རིགས་ཀྱི་སྒོ་ནས་ཐོག་རུའི་བླ་གནས་སྒོ་སྲུང་རེ་རེ་བཞིན་བཏུལ་ཞིང་།ཐོག་རུ་རྒྱལ་པོ་དེ་སྟ་གྲི་ཧར་གཤགས་ཀྱིས་ལྔ་བའི་ལམ་དུ་བརྫངས།སེང་སྟག་ཨ་དོམ་དང་སེར་རྒོད་འབུམ་ཐུབ་གཉིས་སྔར་ཕ་བུ་ཡིན་པ་ངོ་ཤེས་ཏེ་ལྷན་འཛོམས་བྱུང་།རྗེས་སུ་ཐོག་རུའི་སེར་སྐྱ་མང་ཚོགས་ཀྱིས་མགོ་འབུལ་བྱས་ཤིང་།སེར་རྒོད་འབུམ་ཐུབ་ཐོག་རུའི་དཔོན་པོར་བསྐོས་ནས་ཐོག་རུའི་ཡུལ་ཁམས་བདེ་ལ་བཀོད་པའི་ལོ་རྒྱུས་ཡིན་ནོ།།